Komisijos sprendimas
2002 kovo 25 d.
iš dalies keičiantis Sprendimą 93/198/EEB, nustatantį gyvūnų sveikatos reikalavimų veterinarinio sertifikavimo pavyzdį iš trečiųjų šalių importuojant namines avis bei ožkas, ir Tarybos direktyvos 91/68/EEB dėl gyvūnų sveikatos reikalavimų, reglamentuojančių Bendrijos vidaus prekybą avimis ir ožkomis, E priedą
(pranešta dokumentu Nr. C (2002) 1178)
(tekstas svarbus EEE)
(2002/261/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1972 m. gruodžio 12 d. Tarybos direktyvą 72/462/EEB dėl sveikatos ir veterinarinio patikrinimo problemų, importuojant galvijus, avis ir ožkas, kiaules bei šviežią mėsą ir mėsos pagrindo produktus iš trečiųjų šalių [1], su paskutiniais pakeitimais, padarytais Reglamentu (EB) Nr. 1452/2001 [2], ypač į jos 8 ir 11 straipsnius,
atsižvelgdama į Tarybos direktyvą 91/68/EEB, dėl gyvūnų sveikatos reikalavimų, reglamentuojančių Bendrijos vidaus prekybą avimis ir ožkomis [3], su paskutiniais pakeitimais, padarytais Tarybos direktyva 2001/10/EB [4], ypač į jos 14 straipsnį,
kadangi:
(1) Komisijos sprendimu 93/198/EEB [5] su paskutiniais pakeitimais, padarytais Sprendimu 97/231/EB [6], yra nustatyti gyvūnų sveikatos reikalavimai ir veterinarinis sertifikavimas importuojant namines avis ir ožkas.
(2) 2001 m. gegužės 22 d. Europos Parlamento ir Tarybos reglamente (EB) Nr. 999/2001, nustatančiame tam tikrų užkrečiamų spongiforminių encefalopatijų prevencijos, kontrolės ir likvidavimo taisykles [7], su paskutiniais pakeitimais, padarytais Komisijos reglamentu (EB) Nr. 1326/2001 [8], reikalaujama, kad iš trečiųjų šalių importuojamos veisti skirtos avys ir ožkos atitiktų reikalavimus, panašius į taikomus Bendrijoje.
(3) Todėl sveikatos sertifikatuose, taikomuose veisti skirtoms avims ir ožkoms prekiaujant Bendrijoje ir importuojant jas iš trečiųjų šalių, nustatytus reikalavimus būtina iš dalies pakeisti suderinant su naujais Bendrijos reikalavimais.
(4) Tuo pat metu tiktų visų kategorijų avių ir ožkų importo sertifikatus atnaujinti ir suderinti su reikalavimais, nustatytais kitoms rūšims.
(5) Atitinkamai būtina iš dalies pakeisti Tarybos direktyvos 91/68/EEB ir Sprendimo 93/198/EEB priedus.
(6) Kadangi šiame sprendime numatytos priemonės atitinka Veterinarijos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimo 93/198/EEB I priedo 1a ir 1b dalys II priedo 1a ir 1b dalys keičiamos atitinkamomis šio sprendimo I priedo dalimis.
2 straipsnis
Direktyvos 91/68/EEB E priede pateiktas III pavyzdys keičiamas šio sprendimo II priedu.
3 straipsnis
Šis sprendimas įsigalioja po 30 dienų po jo paskelbimo Europos Bendrijų oficialiajame leidinyje.
4 straipsnis
Šis sprendimas skirtas valstybėms narėms.
Priimta Briuselyje, 2002 m. kovo 25 d.